Panayiotou weer in hofJayde Panayiotou en haar man Christopher. Foto: Facebook Christopher Panayiotou, wat beskuldig word van die huurmoord op sy vrou, Jayde, sal weer Maandag saam met sy medebeskuldigdes in die Port Elizabeth-landdroshof verskyn. Panayiotou, Sizwezakwe Vumazonke en Sinethemba Nenembe is sedert hul inhegtenisneming borgtog geweier en steeds in aanhouding. Panayiotou is in April in hegtenis geneem nadat hy na bewering die huurmoord van sy vrou gereël het. Jayde se liggaam is op 22 April in ŉ afgeleë gebied naby die Kwanobuhle-township buite Uitenhage gevind, nadat sy buite die Stellen Glen-veiligheidskompleks in Kabega Park ontvoer is. Regter Dyalin Chetty het in Desember ŉ aansoek deur Panayiotou se regspan vir toegang tot die staat se dossier van die hand gewys, sonder om ŉ rede te verstrek. Panayiotou se regspan het aangevoer dat die dossier hulle sou help in die voorbereiding van hul kliënt se borgtogaansoek. Klik hier vir alle vorige berigte oor die Jayde Panayiotou-saak op Maroela Media.